Pienk pantoffels bring toe gróót moeilikheid | Maroela Media
Lt.kol. Ruth Ndayi met haar skelpienk pantoffels
ŉ Kolonel in die Suid-Afrikaanse Lugmag is in Brooklyn-winkelsentrum in Pretoria afgeneem in volle uniform, met skelpienk pantoffels.
Beeld berig dat tugstappe nou teen lt.kol. Ruth Ndayi gedoen sal word. ŉ Mede-offisier het oorspronklik die foto van Ndayi geneem en dit aan die lugmag vir kommentaar gestuur. Sy moes gevolglik Donderdag vir ŉ tugproses oor kantoorhouding voor lt.genl. Carlo Gagiano, hoof van die lugmag, verskyn het. Al die lugmag se hoofdirekteure is ingeroep om deel van dié proses te wees. Ndayi het glo wel ’n uur vroeg vir die afspraak opgedaag, maar is aangesê om op die gegewe tyd op te daag, wat toe nie gebeur het nie.
Die foto is ook op Facebook gepubliseer waar kollegas en voormalige militêre personeel hul misnoeë daaroor uitgespreek het. Pikkie Greeff van die Suid-Afrikaanse Nasionale Lugmagunie sê dit is onaanvaarbaar vir ŉ soldaat om die hele lugmag se naam skade te berokken weens ongedissiplineerde gedrag.
Ndayi is ŉ inligtingsoffisier in die lugmag. Sy werk by die weermag se afdeling vir gesamentlike operasies in Pretoria.
Katastrofies! Die kat kom weer… En weer… En weer…